钦定古今图书集成/明伦汇编/官常典/第637卷 > 段直
## 钦定古今图书集成/明伦汇编/官常典/第637卷 > 段直

按《元史良吏传》：“直字正卿，泽州晋城人。至元十一年，
河北、河东、山东盗贼充斥，直聚乡党族属，结垒自保。
世祖命大将掠地晋城，直以其众归之。幕府承制，署
直潞州元帅府右监军。其后论功行赏，分土世守，命
直佩金符，为泽州长官。泽民多避兵未还者，直命籍
其田庐于亲戚邻人之户，且约曰：‘俟业主至，当析而
归之’。”逃民闻之，多来还者，命归其田庐如约，民得安
业。素无产者则出粟赈之，为他郡所俘掠者出财购
之以兵死而暴露者收而瘗之。未几，泽为乐土，大修
孔子庙，割田千亩，置书万卷，迎儒士李俊民为师，以
招延四方来学者。不五六年学之，士子以通经被选
者百二十有二人，多有惠政。朝廷特命提举本州学
校事，未拜而卒。